‘Dreigemente’ om hospitaal tot stilstand te bringArgieffoto Stakers dreig glo om bedrywighede by die Charlotte Maxeke-hospitaal in Johannesburg Woensdag tot stilstand te bring. “Ek is uiters bekommerd oor die dreigemente. Personeel en pasiënte het vir my gesê dat die dreigemente wyd in die hospitaal verkondig word en dit veroorsaak angstigheid,” het Jack Bloom, die DA se woordvoerder van gesondheid in Gauteng, Dinsdag in ŉ verklaring gesê. Dit volg nadat sommige stakende werkers by dié hospitaal verlede week vullis, insluitend mediese afval, in die gange van die hospitaal uitgegooi het. Volgens Bloom is die meeste van die betogers lede van die National Education, Health, and Allied Workers’ Union (Nehawu), insluitend verpleegsters, skoonmakers en portiere, maar daar was ook mense van buite betrokke. Hy het gesê die protesaksies hou moontlik verband oor die niebetaling van oortydgeld en prestasiebonusse en die werkers beweer dat die bestuur nie met hulle oor dié kwessies kommunikeer nie. “Die Gautengse departement van gesondheid moet effektief optree om die hofinterdik wat hy teen stakende werkers verkry het, af te dwing. Verdere ontwrigting by dié belangrike hospitaal sal ŉ verskriklike uitwerking op die welstand van pasiënte hê,” het hy bygevoeg. Bloom het gesê alle pogings moet aangewend word om gesondheidsdienste te handhaaf en arbeidsgeskille vreedsaam en spoedig op te los.